Diari Oficial de la Generalitat Valenciana


Sumari del DOGV 6132, del 28-10-2009 (2009/12026)

RESOLUCIÓ de 26 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut, el Consorci Hospital General Universitari de Valencia, el Consorci Hospitalari Provincial de Castelló i la Universitat Cardenal Herrera-CEU (UCH-CEU), per a la participació de les institucions i centres sanitaris en la docència, asistencia i investigació universitàries en Ciències de la Salut.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6132

Data del DOGV
:   28-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12425


Data del document
:   26-10-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Agència Valenciana de Salut
    * Conselleria Sanitat
    * investigació mèdica
    * cooperació administrativa
    * establiment hospitalari

RESOLUCIÓ de 26 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut, el Consorci Hospital General Universitari de Valencia, el Consorci Hospitalari Provincial de Castelló i la Universitat Cardenal Herrera-CEU (UCH-CEU), per a la participació de les institucions i centres sanitaris en la docència, asistencia i investigació universitàries en Ciències de la Salut.   
 [2009/12179]  
La Conselleria de Sanitat, l'Agència Valenciana de Salut, el Consorci Hospital General Universitari de Valencia, el Consorci Hospitalari Provincial de Castelló i la Universitat Cardenal Herrera-CEU (UCH-CEU) han subscrit, després de la tramitació prèvia reglamentària, el 21 de setembre de 2009, un conveni marc de col·laboració per a la participació de les institucions i centres sanitaris en la docència, asistencia i investigació universitàries en Ciències de la Salut.   
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 2047/2009, i que figura com a annex d'esta resolució.  
València, 26 d'octubre de de 2009.- El director general de Relacions amb Les Corts i Secretariat del Consell: Àngel Mompó Romero.  
Conveni marc de col·laboració entre la Conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Cardenal Herrera - CEU (UCH-CEU) per a la participació de les institucions i centres sanitaris en la docència, assistència i investigació universitàries en Ciències de la Salut  
València, 21 de setembre de 2009  
Reunits  
D'una banda, Manuel Cervera Taulet, com a conseller de Sanitat de la Generalitat, d'acord amb el que disposen els articles 27 i 28 de la Llei del Consell i l'article 2 del Decret 120/2007, de 27 de juliol, del Consell, que aprova el Reglament Orgànic i Funcional de la Conselleria de Sanitat, i especialment facultat per a la signatura d'este conveni per l'Acord del Consell de data 18 de setembre de 2009, d'acord amb el que disposa l'article 54.bis.1r.a del Text Refós de la Llei de la Hisenda Pública de la Generalitat.  
Així mateix, com a president del Consell d'Administració de l'Agència Valenciana de Salut, facultat per a la signatura d'este conveni per l'Acord d'1 de febrer de 2007 del Consell d'Administració de l'Agència Valenciana de Salut, pel qual es deleguen per a competències el president del Consell d'Administració i el director gerent de l'Agència Valenciana de Salut, publicat en el Diari Oficial de la Comunitat Valenciana de 19 de febrer de 2007, d'acord amb els articles 26 i 27 de la Llei 3/2003, de 6 de febrer, d'Ordenació Sanitària.  
De la mateixa manera, com a president del Consell de Govern del Consorci Hospital General Universitari de València, facultat per a este acte per l'acord del Consell de Govern del consorci a què representa i com a vicepresident del Consell de Govern del Consorci Hospitalari Provincial de Castelló, facultat per a este acte per l'acord del Consell de Govern del Consorci a què representa.  
I, de l'altra banda, José Alberto Parejo Gámir, rector Magnífic de la Universitat Cardenal Herrera-CEU (UCH-CEU), en nom i representació d'esta institució, facultat per a la signatura d'este conveni per l'article 37.c de les Normes d'Organització i Funcionament de la Universitat Cardenal Herrera - CEU, aprovades pel Decret 236/2003, de 28 de novembre, del Consell de la Generalitat (DOCV de 3 de desembre de 2003).  
Es reconeixen mútuament capacitat jurídica suficient, subscriuen este document i, per a això,  
Exposen  
Primer  
Este conveni té el caràcter d'acord marc de col·laboració entre les parts sotasignades per a la participació de les institucions i centres sanitaris en la investigació i docència universitàries en Ciències de la Salut.  
Segon  
La Generalitat té concertada amb la Universitat Cardenal Herrera - CEU (UCH-CEU) la col·laboració cultural, educativa i científica, segons el Conveni marc subscrit en data 4 d'abril de 2001, el qual establix en l'apartat 1.e de la clàusula tercera «el compromís del Govern Valencià i de la universitat d'establir convenis per a fer pràctiques formatives sense relació laboral en dependències de la Generalitat Valenciana o en institucions, organismes i centres que en depenen, per part dels estudiants de la Universitat Cardenal Herrera - CEU per a completar els estudis acadèmics».  
La Conselleria de Sanitat i la Universitat Cardenal Herrera - CEU (UCH-CEU) han col·laborat de manera conjunta en la docència i investigació en Ciències de la Salut, a través de diversos convenis de col·laboració per a la formació en Infermeria, Fisioteràpia, Odontologia, Farmàcia, Veterinària i altres titulacions de l'àmbit sociosanitari.  
Tercer  
La Llei 7/1999, de 3 desembre, de les Corts, reconeix com a universitat privada a la Comunitat Valenciana la Universitat Cardenal Herrera - CEU. S'han desplegat diversos decrets que autoritzen la Universitat Cardenal Herrera - CEU per a la implantació de les ensenyances conduents a l'obtenció de titulacions oficials en Ciències de la Salut.  
Quart  
La participació de les institucions i centres sanitaris en la investigació i docència universitàries en Ciències de la Salut, en les titulacions de llicenciat en Farmàcia, llicenciat en Odontologia, llicenciat en Veterinària, diplomat en Infermeria, diplomat en Fisioteràpia, i també les noves titulacions que en el futur s'afegisquen, requerix una ordenació adequada per a garantir la formació pràctica dels titulats futurs.  
Cinqué  
S'apliquen a este conveni la Llei Orgànica 6/2001, de 21 de desembre, d'Universitats, i la Llei 14/1986, de 25 d'abril, General de Sanitat.  
Així mateix, el Reial Decret 1558/1986, de 28 de juny, i les seues modificacions, que establixen les bases generals del règim de concerts amb les institucions sanitàries, i l'Orde de 31 de juliol de 1987, que establix els requisits de les institucions sanitàries que poden ser objecte de concert amb universitats per a desplegar la docència en matèries relacionades amb les Ciències de la Salut.  
Amb este sentit ampli de col·laboració, les parts es reconeixen amb capacitat plena per a la formalització d'este conveni, i per a establir la coordinació necessària entre les funcions assistencial, docent i investigadora, i acorden subscriure este conveni d'acord amb les clàusules següents.  
Clàusules  
Primera. Objecte del conveni  
1. L'objecte d'este conveni marc és establir els criteris generals per a la participació de les institucions i centres sanitaris en la investigació i docència universitàries en Ciències de la Salut de la Universitat Cardenal Herrera - CEU.  
2. Este conveni marc s'ha de desplegar posteriorment en els aspectes concrets i específics per mitjà de convenis específics per a les diferents titulacions acadèmiques universitàries.  
Segona. Objectius generals del conveni  
1. Els objectius generals del conveni es referixen als previstos en el Reial Decret 1558/1986, de 28 de juny, que establix les bases generals del règim de concerts de les universitats amb les institucions sanitàries.  
2. Així, doncs, entre els objectius docents, es troben els de promoció i facilitació de la màxima utilització dels recursos humans i materials de les institucions i centres sanitaris per a la docència universitària de les diverses ensenyances en ciències de la salut a nivell de pregrau i postgrau, afavorint-ne l'actualització i la millora contínua de la qualitat. Així mateix, la col·laboració s'establix per a la formació clínica i sanitària dels estudiants dels tres cicles universitaris en les titulacions o matèries relacionades amb les ciències de la salut. En el cas d'alumnes de tercer cicle, la formació s'estén al camp de la metodologia i tècniques en investigació biomèdica. D'altra banda, és també un objectiu docent del conveni la cooperació en el manteniment de la qualificació dels professionals de la salut al més alt nivell cuidant l'actualització i reciclatge i afavorint que s'incorporen a la docència universitària.  
3. Els objectius assistencials del conveni es referixen a la cooperació perquè les investigacions i ensenyaments universitaris en el camp de les ciències de la salut es puguen utilitzar per a la millora constant de l'atenció sanitària; i també preveure que coincidisca la major qualitat assistencial amb la consideració d'institucions i centres sanitaris de caràcter universitari o associat a la universitat, en l'àmbit d'influència de la universitat.  
4. Així mateix, este conveni té com a objectiu la potenciació de la investigació en les ciències de la salut, coordinant les activitats de la universitat amb les institucions sanitàries.  
Tercera. Els requisits de les institucions sanitàries  
1. Les institucions sanitàries que es concerten en els convenis específics s'han d'adaptar al que preveu el Reial Decret 1558/1986, de 28 de juny, i han de tindre els requisits enumerats en l'Orde de 31 de juliol de 1987.  
2. Les institucions sanitàries que s'incloguen en els convenis específics, i que no tinguen prèviament el reconeixement d'universitàries, poden ser reconeguts com a universitàries o associades per la Conselleria de Sanitat, d'acord amb el que preveuen les normes esmentades en el paràgraf anterior.  
Quarta. La planificació docent i assistencial  
En les institucions i centres sanitaris es pot impartir docència de forma descentralitzada en els vessants pràctics i teòric i s'ha de procurar la coordinació harmònica entre la planificació assistencial i la planificació docent dels centres i departaments universitaris. L'objectiu és garantir la formació adequada dels estudiants, se n'ha d'ajustar la distribució, en cada institució sanitària, als recursos docents i assistencials.  
Cinquena. La coordinació entre institucions  
En desplegament dels convenis específics, les institucions i centres sanitaris i la Universitat Cardenal Herrera - CEU han d'acordar anualment, per cada centre sanitari, el nombre d'estudiants que han de fer les pràctiques, i també els programes d'activitats, duració i períodes de realització. En tots els casos, la duració de les pràctiques per estudiant i curs acadèmic no pot excedir les limitacions legals establides respecte a això.  
Sisena. El règim de l'alumnat  
1. L'alumnat no té en cap cas vinculació o relació laboral amb la Conselleria de Sanitat ni amb l'Agència Valenciana de Salut, ni amb el Consorci Hospital General Universitari de València, ni amb el Consorci Hospitalari Provincial de Castelló, i no pot percebre cap retribució per les activitats a què donen lloc les pràctiques ni pels resultats que se'n deriven.  
2. Per cada curs acadèmic s'ha de subscriure un document per cada alumne en pràctiques que arreplegue, entre altres, les dades referents a l'estudiant i als estudis universitaris que està cursant, les activitats que ha de fer i el lloc, duració i període de realització de les pràctiques, junt amb les dades identificatives dels tutors de la universitat i de les institucions i centres sanitaris.  
3. Els honoraris que abonen els alumnes els establix i percep la Universitat Cardenal Herrera - CEU, d'acord amb què s'establix per a altres titulacions, segons la càrrega lectiva corresponent, el caràcter d'experimental i costos específics. Així mateix, d'acord amb el que preveu la disposició addicional primera del Reial Decret 1558/1986, la comissió mixta prevista en este conveni ha d'establir els mecanismes per a fer efectiva la compensació que la universitat satisfarà a l'Agència Valenciana de Salut de la Conselleria de Sanitat, el Consorci Hospital General Universitari de València i el Consorci Hospitalari Provincial de Castelló, en concepte d'utilització per a la docència de les institucions i centres sanitaris.  
4. Les institucions i centres sanitaris han de facilitar als tutors responsables de la universitat l'accés als locals on els estudiants estan fent pràctiques, en companyia del tutor designat per la institució sanitària, sempre que la visita siga per motius relacionats amb les pràctiques i mentres s'estiguen fent.  
5. L'alumne en pràctiques ha de confeccionar una memòria sobre les pràctiques, amb l'assessorament dels tutors designats.  
6. En tots els moments, els estudiants han de portar damunt el seu Document Nacional d'Identitat (DNI) o la targeta universitària d'identificació, i queden sotmesos al règim de funcionament de la institució o centre sanitari en la tot allò que resulte compatible amb la normativa establida ací.  
7. Les faltes de puntualitat o d'assistència a les pràctiques, i també les faltes d'aprofitament, i en general, de conducta de l'alumne, seran qualificades com a faltes acadèmiques en la forma i amb la gravetat que es fixe en aplicació del reglament corresponent.  
8. La pràctica de cada estudiant la pot interrompre qualsevol de les parts, per un motiu justificat, i ho ha de comunicar per escrit amb antelació, i si això no és possible, en el termini de cinc dies des de la interrupció, a la Universitat Cardenal Herrera - CEU, la qual ho ha de comunicar al seu torn a totes les parts implicades.  
9. Qualsevol eventualitat o accident que es produïsca en les institucions o centres sanitaris s'ha de tractar segons l'assegurança escolar, d'acord amb la normativa que la regula. La Universitat Cardenal Herrera - CEU ha de disposar d'una assegurança de responsabilitat civil que cobrisca els danys que ocasionen els alumnes durant les pràctiques.  
Setena. La col·laboració per a la docència dels professionals sanitaris  
1. Este conveni partix del principi general arreplegat en l'article 104 de la Llei 14/1986, de 25 d'abril, General de Sanitat, que assenyala, entre altres, que tota l'estructura assistencial del sistema sanitari ha d'estar en disposició de ser utilitzada per a la docència pregraduada, postgraduada i continuada dels professionals.  
2. Per a això, la Conselleria de Sanitat, l'Agència Valenciana de Salut, el Consorci Hospital General Universitari de València i el Consorci Hospitalari Provincial de Castelló, d'acord amb la normativa i amb el que disposa amb caràcter general este conveni marc, han d'estar a disposició d'esta finalitat les institucions i centres sanitaris que determine cada un dels convenis específics per a les titulacions acadèmiques universitàries.  
3. El personal sanitari de la plantilla de les institucions i centres sanitaris que es concerten en els convenis específics respectius que col·labore en la docència clínica i no tinga una plaça docent pot sol·licitar al degà de la facultat corresponent un certificat de l'activitat docent realitzada. Esta certificació s'ha d'expedir pel període de temps durant el qual s'ha establit la col·laboració que s'ha dit.  
4. La Universitat Cardenal Herrera - CEU, d'acord amb el que establix la base 11 del Reial Decret 1558/1986, es compromet a reservar un quota de places en els programes de doctorat en l'àmbit de les Ciències de la Salut perquè el personal sanitari que no tinga el títol de doctor, i també els facultatius residents que facen la formació especialitzada en les institucions i centres concertats, puguen obtindre-hi el títol de doctor.  
A fi de facilitar l'obtenció del títol de doctor als facultatius que tinguen el títol d'especialista que hagueren cursat un programa de formació especialitzada en relació directa als programes de doctorat, se'ls podran convalidar els cursos i seminaris segons el que disposa la normativa vigent.  
Huitena. El règim jurídic dels professors  
1. La Universitat Cardenal Herrera - CEU ha d'establir dos modalitats d'integració, dins de les seues possibilitats, dels professionals sanitaris que participen en les pràctiques que són objecte d'este conveni marc.  
2. La modalitat A és la que preveu la creació de la figura del Professor Ajudant Assistencial de Pràctiques (PAAP). El PAAP fa el conjunt de les activitats docents i assistencials durant la jornada laboral d'acord amb el Reial Decret 1558/1986, de 28 de juny, que establix les bases generals del règim de concerts entre les universitats i les institucions sanitàries. La figura que s'ha dit té el règim següent:  
1. La Universitat Cardenal Herrera - CEU es compromet a assumir la formació contínua dels PAAP, inclosa la facilitació de l'obtenció de diplomes universitaris, títols d'expert universitari i màster oficial, i també els estudis i la tesi doctoral necessaris per a aconseguir el grau de doctor, i també l'accés a altres servicis de la UCH-CEU, en la forma i amb l'abast que determinen els convenis específics.  
2. Els PAAP poden utilitzar els servicis, instal·lacions i equips de la universitat, en la mesura que les activitats de funcionament normal ho permeten.  
3. La modalitat B inclou la contractació per part de la UCH-CEU com a professors associats amb una dedicació proporcional al temps de dedicació estimat, d'acord amb el que preveu la legislació i amb el que determinen els convenis específics.  
4. La UCH-CEU ha de designar anualment, i n'ha d'informar la comissió mixta perquè els aprove, els nomenaments dels PAAP i professors associats, seleccionats per la seua idoneïtat i capacitat docent atenent criteris i estàndards de qualitat educativa.  
5. En els convenis específics de cada una de les titulacions s'han de determinar les relacions funcionals entre els PAAP i els professors associats amb el coordinador de pràctiques de la titulació corresponent de la UCH-CEU.  
Novena. Els recursos materials i les instal·lacions docents  
La universitat ha de col·laborar en el manteniment i la renovació dels recursos i les instal·lacions docents. L'atribució de la titularitat del material inventariable que adquirisca qualsevol de les parts que facen l'acord, durant el període de vigència d'este concert, i que n'afecte el contingut, ha de recaure sobre l'entitat que haja aportat els recursos necessaris per a adquirir-lo.  
Deu. Comissió mixta  
1. Dins del mes següent a l'aprovació d'este conveni marc, s'ha de constituir una comissió mixta composta per un màxim de deu membres, designats a parts iguals pel conseller de Sanitat i el rector de la Universitat Cardenal Herrera - CEU.  
2. Presidixen la comissió, de forma alternant pels períodes que es designen, el conseller de Sanitat de la Generalitat o la persona que delegue, i el rector de la Universitat Cardenal Herrera - CEU o la persona que delegue.  
3. Els acords s'han d'adoptar per majoria de vots. Dirimix els empats el vot del president.  
4. Esta comissió es reunix amb caràcter ordinari semestralment, i extraordinàriament quan ho decidisca el president o ho sol·licite una de les parts, per a tractar en tots els casos sobre l'aplicació d'este conveni.  
5. Són competències d'esta comissió, entre altres, les assenyalades en la base sisena del Reial Decret 1558/1986, i també les següents:  
a) Elaborar els convenis específics que es facen en desplegament d'este conveni marc.  
b) Determinar les institucions, els servicis hospitalaris i les unitats i els centres sanitaris que participen en els convenis específics.  
c) Determinar els professionals - tutors per ambdues parts que faran el seguiment de l'activitat exercida pels alumnes, en desplegament dels convenis específics.  
d) Dirimir les discrepàncies que sorgisquen en la interpretació, l'aplicació i l'execució d'este conveni marc, sense perjuí de poder interposar els recursos que s'estimen oportuns davant de la jurisdicció competent.  
e) Valorar la proposta de pròrroga o de rescissió del conveni, i l'estudi i assessorament de totes les qüestions que sotmeta a la comissió qualsevol de les parts.  
f) Designar el president i la resta de membres de les comissions de seguiment que establisquen els convenis específics.  
g) Establir els mecanismes per a fer efectiva la compensació que la universitat ha de satisfer a la Conselleria de Sanitat, l'Agència Valenciana de Salut, el Consorci Hospital General Universitari de València i el Consorci Hospitalari Provincial de Castelló en concepte d'utilització per a la docència de les institucions i centres sanitaris, a proposta de les comissions tècniques que creen els convenis específics.  
h) Totes les altres funcions que es deriven de la normativa que s'aplica, i també les que li encomane el conseller de Sanitat en desplegament d'este conveni.  
Onze. Convenis específics  
En desplegament del conveni marc vigent es preveuen els convenis específics per a la docència de les titulacions universitàries allistades a continuació, sense perjuí que s'incloguen titulacions noves, per mitjà d'addendes a este conveni, després de l'acord de la comissió mixta.  
Així, doncs, les titulacions universitàries per a les quals es faran convenis específics són:  
a) Llicenciatura o grau de Farmàcia  
b) Llicenciatura o grau en Odontologia  
c) Llicenciatura o grau en Veterinària  
d) Grau en Medicina  
e) Diplomatura o grau en Fisioteràpia.  
f) Diplomatura o grau en Infermeria  
g) Grau en Nutrició Humana i Dietètica.  
h) Grau en Òptica i Optometria.  
i) Grau en Ciències de l'Activitat Física i de l'Esport.  
Dotze. Publicitat  
En la publicitat i les activitats que la Conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Cardenal Herrera - CEU facen, a través de qualsevol mitjà de comunicació social, de les accions derivades de l'aplicació d'este conveni marc i dels convenis específics respectius, s'ha de fer constar expressament la col·laboració acordada entre les institucions.  
Tretze. Duració del conveni i pròrroga  
Este conveni té efecte a partir del curs acadèmic 2009/2010, i manté la vigència durant els cinc acadèmics següents. Es prorroga per un acord tàcit pels mateixos períodes, amb la condició que estiga vigent l'activitat, excepte si el denuncia expressament qualsevol de les parts sotasignades, per escrit i amb una antelació mínima de tres mesos.  
Catorze. Causes d'extinció  
Són causes d'extinció d'este conveni:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La denúncia expressa d'una de les parts, si avisa, com a mínim, tres mesos abans.  
d) La desaparició de les circumstàncies que van l'originen.  
En tots els casos, les parts es comprometen a completar la docència fins al terme ordinari de la carrera dels alumnes matriculats.  
I, perquè conste i tinga els efectes oportuns, com a mostra de conformitat, les parts signen este document al lloc i en la data indicats abans.   
Por la Conselleria de Sanitat, l'Agència Valenciana de Salut, el Consorci Hospital General Universitari de València i el Consorci Hospitalari Provincial de Castelló:  
Manuel Cervera Taulet  
Per la Universitat Cardenal Herrera-CEU  
José Alberto Parejo Gámir